**Informatīvais ziņojums**

**“Par Eiropas Savienības Ārlietu padomes attīstības sadarbības ministru 2020.gada 23.novembrī videokonferencē izskatāmajiem jautājumiem”**

2020.gada 23.novembra Eiropas Savienības (ES) Ārlietu padomes attīstības sadarbības ministru videokonferencē notiks diskusija par parādu atvieglojumiem partnervalstīm Covid-19 krīzes seku pārvarēšanai un par dzimumu līdztiesību attīstības sadarbībā.

**1. Parādu ilgtspēja un parādu atvieglojumi**

Sanāksmē paredzēta viedokļu apmaiņa par parādu ilgtspēju un parādu atvieglojumiem partnervalstīm, cīnoties ar Covid-19 izraisītajām sociālekonomiskajām sekām. Sanāksmē tiks pieaicināta Starptautiskā Valūtas fonda (turpmāk – SVF) vadītāja Kristalina Georgijeva, kā arī Eiropas Investīciju bankas (turpmāk – EIB) un Eiropas Rekonstrukcijas un attīstības bankas (turpmāk – ERAB) pārstāvji. Attīstības sadarbības ministri un viesi diskutēs, kā stiprināt vienotās Eiropas Komandas *(Team Europe)* partnerību ar SVF parādu atvieglošanas jautājumos, ES daudzpusējo iesaisti, kā kopumā ES un tās dalībvalstis var stiprināt attiecības ar SVF un parādu atvieglošanas saikni ar ANO Ilgtspējīgas attīstības mērķiem (turpmāk – IAM).

Covid-19 izraisītā krīze valstīs ar zemiem ienākumiem vēl vairāk saasina jau tā ievērojamo parādu ievainojamību. Šo valstu augstais parādu līmenis kavē to izaugsmi, samazinot ienākumus un investīcijas, un negatīvi ietekmē IAM sasniegšanu. 2020.gada maijā Eiropas Komisijas prezidente Urzula fon der Leiena ierosināja saistīt ieguldījumus un parādu atvieglošanu ar IAM, vienlaikus veicinot videi nekaitīgu, digitālu, iekļaujošu un ilgtspējīgu pārveidi partnervalstīs. Eiropadome 2020. gada 15. – 16. oktobra sanāksmē apņēmās turpināt centienus Āfrikas valstīm samazināt parādus un lūdza ES Padomi līdz 2020.gada novembra beigām sagatavot kopēju pieeju šajā jomā.

Atbildot uz Covid-19 izraisīto krīzi, ES un tās dalībvalstis, kā arī Eiropas attīstības bankas kā vienota Eiropas komanda apņēmušās sniegt vairāk nekā 36 mljrd. EUR lielu atbalstu partnervalstīm, lai novērstu krīzes radītās sekas humānajā, veselības, sociālajā un ekonomikas jomās. Vienotās Eiropas komandas atbalsts partnervalstīm galvenokārt tiek īstenots, pārorientējot esošos atbalsta instrumentus un mehānismus, kas var sniegt ātrus un redzamus rezultātus, kā arī iespēju robežās piesaistot jaunus finanšu līdzekļus.

**Parāda apkalpošanas maksājumu atlikšanas iniciatīva**

Plānotās diskusijas pamatā ir SVF rudens sanāksmju diskusijas, G20/Parīzes kluba iniciatīva “Parāda apkalpošanas maksājumu atlikšanas iniciatīva” *(Debt Service Suspension Initiative, DSSI),* kuras mērķisir atbalstīt nabadzīgāko valstu centienus mazināt Covid-19 izraisītās krīzes radītās sekas.

Līdz 2020. gada oktobra beigām 44 no kopumā 73 valstīm, kas kvalificējas DSSI[[1]](#footnote-1), ir izmantojušas iespēju uz laiku atlikt parāda apkalpošanas maksājumus, ko nodrošina oficiālie divpusējie kreditori, kopumā aptuveni USD 5 miljardu apmērā. Ar DSSI atbalstu saņēmējvalstīm ir iespēja segt nozīmīgus ar Covid-19 saistītus izdevumus. Pasaules Bankas grupa (turpmāk - PBG) un SVF savukārt nodrošina tehnisko atbalstu DSSI īstenošanai, tostarp uzraugot DSSI atbrīvoto resursu izlietojumu.

Ņemot vērā, ka saņēmējvalstis joprojām izjūt finanšu resursu nepietiekamību, ko izraisījusi pandēmijas krīze, 2020. gada oktobrī PBG un SVF gada sanāksmes ietvaros G20 nolēma pagarināt DSSI īstenošanu par sešiem mēnešiem – līdz 2021. gada jūnijam. Vienlaikus tiek rosināts veicināt visu privātā un publiskā sektora kreditoru iesaisti DSSI, kā arī apsvērt parāda atlikuma norakstīšanu valstīm ar augstu parāda slogu. Saskaņā ar 2020. gada augustā veikto parāda ilgtspējas analīzi, vairāk nekā pusei no visām DSSI saņēmējvalstīm ir augsts parāda krīzes risks vai jau iestājusies parāda krīze.

Papildus tam SVF ir sniedzis parāda apkalpošanas atvieglojumus trūcīgākajām valstīm Katastrofu seku mazināšanas trasta (*Catastrophe Containment and Relief Trust*, CCRT*)* ietvaros. Uz šiem parāda apkalpošanas atvieglojumiem grantu formā kopš aprīļa varēja pretendēt 28 trūcīgākās valstis. Uz SVF aicinājumu trastam piesaistīt papildu līdzekļus ir bijusi tikai daļēja atsaucība – SDR 1 miljarda (USD 1,4 miljardu) mērķa vietā ievākti ir SDR 360 miljoni[[2]](#footnote-2) – tādēļ šie atbalsta pasākumi, iespējams, netiks turpināti pēc 2021. gada aprīļa. Latvija trasta ietvaros iemaksas nav veikusi un nesniedz divpusējos aizdevumus.

*Latvijas nostāja*

* Latvija atbalsta ES globālo atbildi Covid-19 radītajiem izaicinājumiem. Latvija uzsver, ka, īstenojot atbalsta sniegšanu partnervalstīm, īpaša uzmanība jāpievērš principa “neatstāt nevienu novārtā” ievērošanā.
* Svarīgi stiprināt spējas mobilizēt vietējos resursus partnervalstīs, veidot ilgtspējīgas un iekļaujošas ekonomiskās sistēmas, novēršot nelegālās finanšu plūsmas un izvairīšanos no nodokļu nomaksas.
* Latvija atzinīgi vērtē SVF un PBG koordinēto iesaisti DSSI, kā arī G20 lēmumu par DSSI termiņa pagarināšanu.
* Ņemot vērā ierobežoto privātā sektora dalību DSSI, Latvija uzsver nepieciešamību pēc komerciālo kreditoru iesaistes DSSI.
* Latvija uzsver, ka DSSI koordinēšanai nepieciešams spēcīgs daudzpusējs ietvars un ka G20/Parīzes kluba kopējs saprašanās memorands stiprinātu koordināciju.
* Svarīgi turpināt veicināt atbildīgu aizdošanu un aizņemšanos, kā arī labāku caurskatāmību, lai nodrošinātu parāda ilgtspēju ilgtermiņā.

**2. Dzimumu līdztiesība**

Sanāksmes darba kārtībā paredzēta diskusija par dzimumu līdztiesību, pārrunājot kā Eiropas Savienība kopā ar tās dalībvalstīm var strādāt efektīvāk un labāk dzimumu līdztiesības jomā pirms ES kopējās komunikācijas par ES Rīcības plāna dzimumu līdztiesībai 2021.-2024.gadam (*Gender Action Plan* 2021-2024, turpmāk - GAPIII) publicēšanas.

2020.gads ir nozīmīgs dzimumu līdztiesības jomā. Tiek atzīmēti 25 gadi kopš Pekinas deklarācijas par sieviešu iespēju veicināšanu pieņemšanas un 20 gadi kopš ANO Drošības padome apstiprināja Rezolūciju 1325 par sievietēm, mieru un drošību. Šī rezolūcija un tai sekojošās vēl deviņas rezolūcijas tematikā “Sievietes, miers un drošība” iezīmēja sākumu jaunam procesam starptautiskā miera un drošības veicināšanā, pievēršot īpašu uzmanību ar dzimumu saistītas vardarbības novēršanai, kā arī uzsverot sieviešu pārstāvību un iesaisti konfliktu risināšanā un miera uzturēšanas procesos.

Dzimumu līdztiesības un pilnvērtīgu iespēju nodrošināšana sievietēm un meitenēm visā pasaulē noteikta kā viens no stratēģiskajiem virzieniem arī Eiropas Komisijas 2020.gada 5.marta publicētajā paziņojumā “Savienība, kurā valda līdztiesība: dzimumu līdztiesības stratēģija 2020.-2025.gadam”.[[3]](#footnote-3) Stratēģija ir vērsta gan uz Pekinas deklarācijā un rīcības platformā[[4]](#footnote-4) noteikto mērķu īstenošanu, gan uz ANO Dienaskārtības 2030 5. Ilgtspējīgas attīstības mērķa „Panākt dzimumu līdztiesību, stiprināt visu sieviešu un meiteņu tiesības” sasniegšanu.

Līdz 2020.gada beigām spēkā ir ES pieņemtais “Rīcības plāns dzimumu līdztiesībai 2016.-2020. gadam” (*Gender Action Plan* 2016-2020, turpmāk - GAPII). Tas ir ES ietvars dzimumu līdztiesības veicināšanai ES ārējās attiecībās ar trešajām valstīm un partnervalstīm, kā arī starptautiskajā arēnā un darba kārtībā. GAPII ietverti Eiropas Vienprātībā attīstības sadarbībai (*European Consensus on Development*) nospraustie dzimumu līdztiesības principi, kā arī GAPII mērķu īstenošana ir būtiska kopējā ANO Dienaskārtības 2030 noteikto mērķu sasniegšanas kontekstā.

Plānots, ka š.g. 24.novembra Eiropas Komisijas komisāru kolēģijā tiks apstiprināta kopējā komunikācija par ES Rīcības plānu dzimumu līdztiesībai 2021.-2024.gadam (GAPIII), kur tiks izklāstītas jaunas kopīgas prioritātes ES visaptverošai iesaistei ceļā uz dzimumu līdztiesību un iespēju nodrošināšanu sievietēm visā pasaulē. Paredzēts, ka GAPIII sniegs ieguldījumu ANO IAM mērķu sasniegšanā, ES politikas un rīcību plānu īstenošanā, saskaņā ar ES Dzimumu līdztiesības stratēģiju un ANO Drošības padomes Rezolūciju 1325 par sievietēm, mieru un drošību.

***Latvijas nostāja***

Latvija dzimumu līdztiesības nodrošināšanai ir izvēlējusies integrēto pieeju, kas nozīmē, ka dzimumu līdztiesība uzlūkojama kā horizontāls princips, kas iekļaujas visās valstī definētajās nozaru politikās visos to izstrādes un īstenošanas posmos. Tā ir prioritāte cilvēktiesību jomā, darbojoties starptautiskajās organizācijās, kā arī īstenojot attīstības sadarbības politiku.

Latvijas attīstības sadarbības ietvaros 2019.gadā no Ārlietu ministrijas pārvaldītā divpusējās attīstības finansējuma 11% izlietots ar galveno mērķi vai svarīgu mērķi veicināt dzimumu līdztiesību. Prioritāri Latvijas attīstības sadarbības projekti tiek īstenoti ES Austrumu partnerības un Centrālāzijas reģionos.

* 2020.gadā turpinās darbs pie Attīstības sadarbības politikas pamatnostādnēm 2021. – 2027.gadam izstrādes. Atbalsta sniegšana dzimuma līdztiesības jautājumiem saglabās savu aktualitāti arī šajā plānošanas periodā.
* Latvija uzskata, ka sieviešu izglītībai un nodarbinātībai jābūt ES un partnervalstu attiecību ilgtermiņa mērķim. Īpaša uzmanība jāpievērš profesionālajai izglītībai, kas stiprina darba iespējas un atbilst tirgus vajadzībām, augstākās izglītības kvalitātei un mobilitātei, kā arī digitālajām prasmēm.
* Tāpat svarīgi stiprināt uzņēmējdarbības vides uzlabošanu un atbalsta sistēmu veidošanu sieviešu izglītības, nodarbinātības un uzņēmējdarbības attīstībai.
* Latvija ir izstrādājusi un ievieš pirmo Nacionālo rīcības plānu par “Sievietēm, mieru un drošību”[[5]](#footnote-5), kas paredz trīs galvenos uzdevumus: (1) sabiedrības, īpaši jaunās paaudzes, izpratnes un zināšanu veicināšanu par dzimumu līdztiesību un ar dzimumu saistītas vardarbības izskaušanu; (2) apmācības aizsardzības un iekšlietu sektoram, tai skaitā dzimumu līdztiesības konsultanta pozīcijas izveidi un (3) Latvijas pieredzes un zināšanu nodošanu.
* Īstenojot rīcības plānu, varam dot papildu drošību un iespējas visiem sabiedrības locekļiem Latvijā, kā arī palīdzēt ceļā uz dzimumu līdztiesību un sieviešu līdzdalību lēmumu pieņemšanā mūsu partnervalstīs.
* Globāli standarti dzimumu līdztiesības un sieviešu tiesību veicināšanas jomā tiek skatīti ANO Sieviešu statusa komisijā (*United Nations Commission on the Status of Women*), kurā Latvija tika ievēlēta 2020.gada 14.septembrī un darbosies no 2021.gada līdz 2025.gadam.

Ārlietu ministrs E.Rinkēvičs

Vīza: valsts sekretārs A.Pelšs

Ruņģe, 67016417

ieva.runge@mfa.gov.lv

1. Pasaules Bankas grupas starptautiskā parāda statistika: <https://datatopics.worldbank.org/debt/ids/>. [↑](#footnote-ref-1)
2. Informācija par CCRT piesaistītiem līdzekļiem aktualizēta 2. oktobrī. [↑](#footnote-ref-2)
3. Spēkā ir Latvijas nacionālā pozīcija Nr.1 par Komisijas paziņojumu “Savienība, kurā valda līdztiesība: dzimumu līdztiesības stratēģija 2020.-2025.gadam”, kas apstiprināta 2020.g. 7.augustā [↑](#footnote-ref-3)
4. [http://www.lm.gov.lv/lv/nozares-politika/dzimumu-lidztiesiba/1-politikas-planosanas-dokumenti-un-tiesibu akti/starptautiskie-politikas-planosanas-dokumenti](http://www.lm.gov.lv/lv/nozares-politika/dzimumu-lidztiesiba/1-politikas-planosanas-dokumenti-un-tiesibu%20akti/starptautiskie-politikas-planosanas-dokumenti) [↑](#footnote-ref-4)
5. Nacionālais rīcības plāns ANO Drošības padomes Rezolūcijas 1325 par sievietēm, mieru un drošību mērķu īstenošanai Latvijā 2020.-2025. gadam apstiprināts 2020. gada 14. jūlijā Ministru kabineta sēdē un izstrādāts Ārlietu ministrijas vadībā [↑](#footnote-ref-5)